Kooli tööle! •• Õpetajaametit väärtustab ka programm "Noored kooli". Programmi valitakse igal aastal kuni 20 kõrgharidusega, aga ilma pedagoogilise hariduseta võimekat ja tegusat noort. Kahe aasta jooksul läbivad nad uuendusliku õpetamis- ja juhtimisoskuste koolituse ning töötavad samal ajal koolis õpetajana. Palka saavad nad nagu teisedki nooremõpetajad (alammäär on alates 2009. aastast  9897 krooni kuus, bruto). Lisaks saab iga programmis osaleja mõlemal aastal stipendiumi 5000 krooni. Programmi on läbinud kaheksa inimest, praegu on osalejaid 27. Sihtasutuse eestkõneleja Triin Noorkõiv märgib, et kaheksast programmi läbinust töötab koolis jätkuvalt viis inimest, kaks vilistlast on lapsepuhkusel, üks aga on ametis Tartu ülikoolis. •• Õpetajale saavad toeks olla ka omavalitsused. Nii toetab näiteks Antsla vald esimest korda otse koolipingist  õpetajaametisse asuvat noort, kes hakkab tööle Antsla gümnaasiumis või muusikakoolis, 15 000-kroonise ühekordse toetusega.   Vallavanem Tiit Tõnts märgib, et kuue aasta jooksul on vald seda toetust maksnud neljale inimesele. Sellega kaasneb ka kohustus jääda valla kooli tööle viieks aastaks. Ka pakub vald õpetajatele soovi korral elamispinda.       •• 30-protsendilise palgalisaga võivad arvestada kõik Narva Eesti gümnaasiumi õpetajad. Sellest aastast maksab lisatasu riik,  kuna linnavalitsus loobus sellest rahapuudusel.